طالبانو پرېکړه کړې چې په ملکي سیمو کې به بریدونه نکوي
افغان طالبانو د تیرو څو کلونو په مودې کې د لمړي ځل لپاره د ملکیانو د اوسیدو په سیمو کې د بریدونو نه کولو اعلان کړ.
د نیویارک ټایمز ورځپاڼې لیکلي د افغانستان چارواکو او وسله وال طالبانو پخپله ویلي دي چې د ملکیانو په سیمو به بریدونه نه کوي. افغان طالبانو دغه اعلان د جون په میاشت کې د حکومت او طالبانو ترمنځ د کامیاب اوربند نه شاوخوا یوه میاشت وروسته کړیدی. د اوربند نه مخکې ملگروملتونو د ٢٠١٨ کال د افغان ملکیانو د تلفاتو د ترټولو خونړې کال بللی و. د نیویارک ټایمز ورځپاڼه لیکي چې د طالبانو ویاند زبیح الله مجاهد په یوې ټلفوني مرکې کې وویل چې وسله والو ته یې امر کړیدی چې په هغو سیمو کې ځانمرگه بریدونه نه کوي، چبرته د ملکیانو د وژل کیدو خطر موجود وي. هغه دا هم وویل چې د اختر د اوربند نه وروسته یې په کابل ځانمرگه بریدونه ندی کړي. هغه وویل چې طالب مشرانو ورته امر کړیدی چې دغه به کوئ او هغوي یې تابعداري کوي. ورځپاڼه لیکي چې د ولسمشر غني مرستیال شاه حسین مرتضوي د طالبانو ادعا تائید کړیده او وایي چې مونږ د هغوي په فعالیتونو کې بدلون احساس کړیدی، په ښارونو کې په ځانمرگه بریدونو کې کموالی راغلی دی خو لا په مکمله توگه ختمې شوی ندي. د طالبانو په ملکیانو د بریدونو نه ډډه کول د اسلامي دولت ډلې په فعالیتونو هیڅ اغیز نه لري. د داعش ډلې په ملکیانو حملو ته دوام ورکړیدی. طالبانو د خپلې پریکړې په اړه تفصیل ندی ورکړی خو وایي چې غواړي د ملکیانو په تلفاتو کې کموالی راشي. طالبانو دغه اعلان د نیوبارک ټایمز ورځپاڼې د هغه رپورټ نه دوه ورځې وروسته کړیدی چې ویل یې ولسمشر ټرمپ د خپلو دپلوماتانو نه غوښتي د طالبانو سره دې مسقیمې خبرې وکړي. سپینې ماڼۍ د دغه رپورټ په غبرگون کې وویل چې د افغانستان د راتلونکي په اړه به هر ډول خبرې د افغانستان د حکومت او طالبانو ترمنځ وي.